BIZ เปิดกำไร Q1 โต 26% คาด “โรงพยาบาลแคนเซอร์อลิอันซ์ ศรีราชา” สร้างรายได้ปีนี้ 100 ลบ.
BIZ ประกาศงบไตรมาส 1/66 กำไรโต 26% แตะ 43.58 ล้านบาท จากปีก่อนกำไร 34.49 ล้านบาท ตุนแบ็กล็อก 997 ล้าน เดินหน้าประมูลงานใหม่ต่อเนื่อง คาด "โรงพยาบาลแคนเซอร์อลิอันซ์ ศรีราชา" สร้างรายได้ปีนี้ 80-100 ลบ. มั่นใจรายได้รวมทั้งปี 66 โตกว่า 10% 
BIZ ประกาศงบไตรมาส 1/66 กำไรโต 26% แตะ 43.58 ล้านบาท คาด "โรงพยาบาลแคนเซอร์อลิอันซ์ ศรีราชา" สร้างรายได้ปีนี้ 100 ลบ.
9 พ.ค. 2566

นายสมพงษ์ ชื่นกิติญานนท์ ประธานเจ้าหน้าที่บริหาร บริษัท บิสซิเนสอะไลเม้นท์ จำกัด (มหาชน) หรือ BIZ เปิดเผยว่า ผลการดำเนินงานของบริษัทและบริษัทย่อย สำหรับงวด 3 เดือน สิ้นสุดวันที่ 31 มีนาคม 2566 มีรายได้รวม 410.63 ล้านบาท เพิ่มขึ้น 82.28  ล้านบาท หรือ 25.06% เทียบช่วงเดียวกันของปีก่อน และมีกำไรสุทธิ  43.58 ล้านบาท เพิ่มขึ้น 9.1 ล้านบาท หรือ 26.38% เทียบช่วงเดียวกันของปีก่อนที่มีกำไรสุทธิ 34.49 ล้านบาท
“รายได้และกำไรที่เติบโตเพิ่มขึ้นในช่วงไตรมาส 1/66 ได้รับปัจจัยหนุนจากการส่งมอบเครื่องฉายรังสีรักษามะเร็งให้กับโรงพยาบาลภาครัฐ ที่เป็นคู่สัญญา ได้ตามแผนงานที่วางไว้ โดยปัจจุบันมีงานในมือรอรับรู้รายได้ (Backlog) กว่า 997 ล้านบาท ส่วนใหญ่ทยอยรับรู้รายได้ใน 1-2 ปี และอยู่ระหว่างเข้าร่วมประมูลในหลายโครงการมูลค่ารวมกว่า 800 ล้านบาท”
สำหรับสัดส่วนรายได้ของบริษัทฯ มาจากธุรกิจขายเครื่องมือแพทย์เป็นหลักที่ 70% ด้านการบริการ 20% และอื่นๆ อีก 10% ซึ่งบริษัทฯตั้งเป้าจะมีรายได้ด้านการบริการเติบโตเพิ่มมากขึ้นเป็น 20-30% ภายในปีนี้  มั่นใจว่าภายในปี 2566 สามารถสร้างรายได้ให้เติบโตเพิ่มขึ้นได้อย่างต่อเนื่องตามแผนที่วางไว้
ในส่วนของโรงพยาบาลเฉพาะทางมะเร็ง แคนเซอร์อลิอันซ์ ศรีราชา จังหวัดชลบุรี ที่บริษัทฯ ถือหุ้นในสัดส่วน 73.97% คาดว่าจะสามารถสร้างรายได้ในปี 2566 ที่ระดับ 80-100 ล้านบาท และจะถึงจุดคุ้มทุน (Break Even) ได้ภายในระยะเวลา 5 ปี อีกทั้งยังรองรับกับผู้ถือบัตรทอง 30 บาท รักษาได้ทุกที่ทั่วประเทศ กับทางภาครัฐ ซึ่งล่าสุดได้ร่วมลงนามบันทึกข้อตกลงโครงการ Eastern Cancer Network ของ 4 สถานพยาบาล เพื่อเป็นการก่อตั้งเครือข่ายการรักษาผู้ป่วยมะเร็ง ในภาคตะวันออกของประเทศไทยเพื่อการส่งต่อผู้ป่วย ช่วยสนับสนุนผลงานให้เติบโตอย่างแข็งแกร่งระยะยาว
สำหรับแผนธุรกิจปีนี้จะเข้าสู่โหมดการเติบโตรอบใหม่อีกครั้ง จากงานด้านอุปกรณ์การแพทย์ที่จะมีการส่งมอบที่มากขึ้น และแนวโน้มโรงพยาบาลเฉพาะทางมะเร็ง แคนเซอร์อลิอันซ์ ศรีราชา จังหวัดชลบุรี ที่จะมีผู้ใช้บริการเพิ่มขึ้น รวมถึงการชนะงานประมูลขนาดใหญ่จากทางภาครัฐและเอกชน ซึ่งจะช่วยสนับสนุนผลการดำเนินงานให้เติบโตอย่างต่อเนื่อง